作者:皇甫冉
標題:曾東遊以詩寄之
內容:出郭離言多，回車始知遠。寂然層城暮，更念前山轉。總轡越成皋，浮舟背梁苑。朝朝勞延首，往往若在眼。落日孤雲還，邊愁迷楚關。如何漵花發，複對遊子顏。古寺杉栝裡，連檣洲渚間。煙生海西岸，雲見吳南山。驚風掃蘆荻，翻浪連天白。正是揚帆時，偏逢江上客。由來許佳句，況乃愜所適。嵯峨天姥峰，翠色春更碧。氣淒湖上雨，月淨剡中夕。釣艇或相逢，江蘺又堪摘。迢迢始寧墅，蕪沒謝公宅。朱槿列摧墉，蒼苔遍幽石。顧予任疏懶，期爾振羽翮。滄洲未可行，須售金門策。